[pic] | EVROPSKA KOMISIJA |

Bruselj, 6.10.2010

COM(2010) 544 konč.

2010/0272 (COD)

Predlog

UREDBA (EU) št. …/…. EVROPSKEGA PARLAMENTA IN SVETA

o razveljavitvi Uredbe Sveta (ES) št. 1514/98 o dokazilu o poreklu blaga za nekatere tekstilne izdelke, iz oddelka XI kombinirane nomenklature, sproščene v prosti promet v Skupnosti, ter o pogojih za sprejem takšnega dokazila ter o spremembi Uredbe Sveta (EGS) št. 3030/93 o skupnih pravilih za uvoz nekaterih tekstilnih izdelkov po poreklu iz tretjih držav

OBRAZLOŽITVENI MEMORANDUM

1. Ozadje predloga

Cilj predloga

Cilji predloga za razveljavitev Uredbe Sveta (ES) št. 1541/98 z dne 13. julija 1998 o dokazilu o poreklu blaga za nekatere tekstilne izdelke, iz oddelka XI kombinirane nomenklature, sproščene v prosti promet v Skupnosti, ter o pogojih za sprejem takšnega dokazila so poenostavitev formalnosti, ki jih morajo opraviti uvozniki, ter enotnejša pravila za uvoz. Zaradi skladnosti se predlaga tudi sprememba Uredbe Sveta (EGS) št. 3030/93 z dne 12. oktobra 1993 o skupnih pravilih uvoza nekaterih tekstilnih izdelkov s poreklom iz tretjih držav.

Splošno ozadje

Zahteve v zvezi s predložitvijo dokazila o poreklu blaga za nekatere tekstilne izdelke so bile določene za zagotovitev pravilnega izvajanja ukrepov pri izdelkih, za katere veljajo količinske omejitve, in za preprečitev motenj na trgu zaradi uvoza iz LR Kitajske.

Uredba (ES) št. 1541/98 določa pogoje za sprejetje dokazila o poreklu za nekatere tekstilne izdelke s poreklom iz tretjih držav, ki spadajo v Oddelek XI kombinirane nomenklature in so našteti v Prilogi I k Uredbi (EGS) št. 3030/93.

V zadnjih letih sta se postopoma zmanjšala število in učinek uvoznih ukrepov, ki jih Unija izvaja za tekstilne izdelke. Količinske omejitve uvoza iz držav, ki so članice STO, so bile odpravljene z iztekom Sporazuma STO o tekstilu in oblačilih leta 2005. Posebne zaščitne določbe za uvoz tekstila in oblačil s poreklom iz LR Kitajske, ki so vključene v Sporazum o tekstilu in oblačilih, so prenehale veljati 31. decembra 2008, nadzorni sistem z dvojnim preverjanjem kategorij uvoza s poreklom iz LR Kitajske pa se je prenehal uporabljati.

Upravljanje uvoza tekstilnih izdelkov iz tretjih držav, ki niso članice STO in za katere veljajo preostale količinske omejitve, temelji na uvoznih dovoljenjih in ne na dokazilih o poreklu.

Predložitev dokazila o poreklu nima nobene vrednosti, če se nadzorni sistem uporablja za kategorije izdelkov, za katere ne veljajo količinske omejitve. Če je izdelke mogoče uvoziti brez kakršnih koli omejitev, ni razloga, da se zahtevajo jamstva glede njihovega porekla.

Zaradi tega in ob upoštevanju, da so ukrepi trgovinske politike Unije v tekstilnem sektorju omejeni in jih je mogoče urejati brez dokazila o poreklu, se predlaga razveljavitev Uredbe Sveta (ES) št. 1541/98 in istočasno sprememba zadevnih določb Uredbe Sveta (EGS) št. 3030/93.

Obstoječe določbe na področju predloga

Uredba Sveta (ES) št. 1541/98 z dne 13. julija 1998 o dokazilu o poreklu blaga za nekatere tekstilne izdelke, iz oddelka XI kombinirane nomenklature, sproščene v prosti promet v Skupnosti, ter o pogojih za sprejem takšnega dokazila.

Uredba Sveta št. 3030/93 z dne 12. oktobra 1993 o skupnih pravilih za uvoz nekaterih tekstilnih izdelkov po poreklu iz tretjih držav.

Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti v členu 26 določa, da lahko carinski organi zahtevajo dodatno dokazilo o poreklu.

Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti, če polje 34 enotne upravne listine, izpolnjeno v skladu z obrazložitvami k enotni upravni listini iz člena 37, vsebuje navedbo države porekla uvoženih izdelkov. Ta navedba se preveri po običajnih postopkih preverjanja, vključno z možnostjo, da carinski organi, po potrebi za vsak primer posebej, zahtevajo dodatno dokazilo.

Usklajenost z drugimi politikami in cilji Evropske unije

Predlog je v skladu s sedanjo politiko poenostavljanja, ker je njegov cilj, da iz zbirke pravil Unije odstrani pravni instrument, ki ni potreben.

2. Posvetovanje z zainteresiranimi stranmi in ocena učinka

Posvetovanje z zainteresiranimi stranmi

Ni potrebno.

Ocena učinka

Ker predlog zadeva razveljavitev obstoječe uredbe, obstajata dve možnosti: 1) brez zakonodajnega ukrepanja; 2) zakonodajno ukrepanje.

Prva možnost bi pomenila, da kljub izteku dvostranskih sporazumov o tekstilu in količinskih omejitev za tekstilne izdelke Uredba št. 1541/98 ostane veljavna. Dokazilo o poreklu za tekstilne izdelke se zato še naprej zahteva za sprostitev v prosti promet, čeprav ni več nobenega tveganja, da bi se poreklo blaga lahko uporabilo za izognitev uvoznim omejitvam. Ta rešitev ne bi bila v skladu z doslednostjo prava Skupnosti in priznano potrebo po njegovi poenostavitvi. Prav tako je treba omeniti, da so podjetja zelo zaskrbljena zaradi bremena obstoječe ureditve in poudarjajo, da so stroški potrdila o poreklu višji kot bi bili pri učinkoviti ureditvi.

Razveljavitev Uredbe št. 1541/98 bo nasprotno s tem prispevala k izboljšanju regulativnega okolja za industrijo in k uskladitvi pravil o uvozu tekstila s pravili za druge industrijske izdelke, za katere ni treba predložiti potrdil o poreklu. V vseh primerih se poreklo navede v enotni upravni listini, ki se predloži za sprostitev blaga v prosti promet.

3. Pravni elem enti Predloga

Povzetek predlaganih ukrepov

Predlagata se razveljavitev Uredbe Sveta (ES) št. 1541/98 in sprememba Uredbe Sveta (EGS) št. 3030/93.

Pravna podlaga

Člen 207(2) Pogodbe o delovanju Evropske unije je pravna podlaga tega predloga.

Načelo subsidiarnosti

Predlog je v izključni pristojnosti Unije. Načelo subsidiarnosti se zato ne uporablja.

Načelo sorazmernosti

Predlog je v skladu z načelom sorazmernosti, ker je edini način za razveljavitev Uredbe Sveta (ES) št. 1541/98 in spremembo Uredbe Sveta (EGS) št. 3030/93 sprejetje uredbe Evropskega parlamenta in Sveta.

Ta predlog ne ustvarja nobenega bremena za carinske organe.

Izbira instrumentov

Predlagani instrument: Uredba Evropskega parlamenta in Sveta.

Druge oblike ne bi bile ustrezne, ker je namen predloga razveljavitev Uredbe Sveta, za kar se lahko uporabi le uredba Evropskega parlamenta in Sveta.

4. Proračunske posledice

Predlog ne vpliva na proračun Unije, ker ne ustvarja nobenih dodatnih stroškov.

5. Dodatne informacije

Poenostavitev

Predlog poenostavlja zakonodajo in zmanjšuje upravna bremena.

Evropski gospodarski prostor

Predlagani akt ne velja za EGP.

Začetek veljavnosti

Zaradi pravne doslednosti mora razveljavitev Uredbe Sveta (ES) št. 1541/98 začeti veljati skupaj s zadevnimi spremembami Uredbe Sveta (EGS) št. 3030/93.

2010/0272 (COD)

Predlog

UREDBA (EU) št. …/…. EVROPSKEGA PARLAMENTA IN SVETA

o razveljavitvi Uredbe Sveta (ES) št. 1514/98 o dokazilu o poreklu blaga za nekatere tekstilne izdelke, iz oddelka XI kombinirane nomenklature, sproščene v prosti promet v Skupnosti, ter o pogojih za sprejem takšnega dokazila ter o spremembi Uredbe Sveta (EGS) št. 3030/93 o skupnih pravilih za uvoz nekaterih tekstilnih izdelkov po poreklu iz tretjih držav

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 207(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

po rednem zakonodajnem postopku,

ob upoštevanju naslednjega:

1. Uredba Sveta (ES) št. 1541/98[1] določa pravila o dokazilih porekla za nekatere tekstilne izdelke s poreklom iz tretjih držav, s katerimi je Unija sklenila dvostranske sporazume, protokole in druge ureditve, ali za tekstilne izdelke, za katere je Unija uvedla sistem nadzora za spremljanje smernic pri uvozu izdelkov ali za katere uporablja posebne zaščitne ukrepe.

2. Od sprejetja Uredbe (ES) št. 1541/98 je na tem področju prišlo do pomembnega napredka. Število in učinek uvoznih ukrepov, ki jih Unija uporablja za tekstilne izdelke iz Oddelka XI kombinirane nomenklature, sta se postopno zmanjšala ter sedaj veljajo le še za nekaj naslovov kombinirane nomenklature in nekatere zadevne države.

3. Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti v členu 26 določa, da lahko carinski organi zahtevajo dodatno dokazilo o poreklu.

4. V vseh primerih mora biti v polju 34 enotne upravne listine, izpolnjenem v skladu z obrazložitvami enotne upravne listine iz Priloge 37 k Uredbi Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti [2] , navedena država porekla uvoženih izdelkov. Ta navedba se preveri po običajnih postopkih preverjanja, vključno z možnostjo, da carinski organi, po potrebi za vsak primer posebej, zahtevajo dodatno dokazilo.

5. Obveznost sistematične predložitve dodatnega dokazila o poreklu za zadevne tekstilne izdelke je postala nesorazmerna glede na njen cilj dopolniti nekatere uvozne ukrepe, ki se praktično ne uporabljajo več, in s tem trgovcem nalaga nepotrebno breme.

6. Ker je zadevne izdelke mogoče uvoziti brez kakršnih koli omejitev in glede na zgoraj navedene možnosti carinskih organov, da v primeru dvoma ob uvozu zahtevajo dodatne informacije, ni več treba ohranjati dodatnih upravnih zahtev, ki so določene v Uredbi (ES) št. 1541/98.

7. Uredbo (ES) št. 1541/98 je zato treba razveljaviti.

8. Uredbo Sveta (EGS) št. 3030/93[3], ki določa, da je v skladu z Uredbo (ES) št. 1541/98 dokazilo o poreklu v nekaterih primerih mogoče sprejeti, je treba v skladu s tem spremeniti,

SPREJELA NASLEDNJO UREDBO:

Člen 1

Uredba (ES) št. 1541/98 se razveljavi.

Člen 2

V prvem pododstavku člena 1(6) Uredbe (EGS) št. 3030/93 se črta drugi stavek.

Člen 3

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL L 202, 18.7.1998, str. 11.

[2] UL L 253, 11.10.1993, str. 1.

[3] UL L 275, 8.11.1993, str. 1.